নতুন প্রদেশের মুখ্যমন্ত্রী কে হবেন তা নিয়ে কলকাতার পরিষদ ভবনে ভোটাভুটি হয়েছিল। ঐ নির্বাচনে সোহরাওয়ার্দী নাজিমুদ্দীনের কাছে হেরে যান। প্রদেশে যখন নাজিমুদ্দীন মন্ত্রীসভা গঠন করেন তখন তাঁর মন্ত্রীসভায় সোহরাওয়ার্দী গ্রুপের কেউই স্থান পায়নি। স্বাভাবিকভাবে তাদের একটা ক্ষোভ ছিল। পরিষদে এরাও নাজিমুদ্দীনের বিরোধীতা করা শুরু করে এবং ভাষা আন্দোলনকারীদের পিছন থেকে উৎসাহ যোগাতে থাকে। এঁদের মধ্যে বগুড়ার মোহাম্মদ আলী, কুমিল্লার টি আলী এবং কুষ্টিয়ার ডাঃ এ এম খালেক ছিলেন। ভাষার ব্যাপারটা নিয়ে এঁরা যে খুব গভীরভাবে ভাবতেন এমন নয় কিন্তু ক্ষমতার রাজনীতির জন্য তাঁরা এসব করেছিলেন বলেই মনে হয়। কিন্তু এর ফল যা হয়েছিল তার জন্য আমাদের পরবর্তীকালে চড়া মূল্য দিতে হয়।